**Kisbér Város Önkormányzata Képviselő-testületének .../.... (...) önkormányzati rendelete**

**a helyi építészeti-műszaki tervtanács létrehozásáról, működési feltételeiről és eljárási szabályairól**

Kisbér Város Önkormányzat Képviselő-testülete a magyar építészetről szóló 2023. évi C. törvény 225. § (8) bekezdés 3. pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. A rendelet célja és hatálya**

**1. §**

(1) A rendelet célja Kisbér épített környezetének alakítása, építészeti örökségének védelme szempontjából jelentős építészeti-műszaki tervek szakszerűségének és magas színvonalának biztosítása, a tervszerű városfejlesztés követelményeinek érvényre juttatása, valamint a településkép kulturált, esztétikus kialakításának elősegítése.

(2) Kisbér Város Önkormányzata (a továbbiakban: Önkormányzat) a jogszabály előírásai szerint véleményezéshez kötött és más tervtanács hatáskörébe nem utalt, az Önkormányzat településkép védelméről szóló rendelete szerint tervtanácsi véleményre alapozott településképi véleményezési eljárásra kijelölt építészeti-műszaki terveinek előzetes véleményezésére, továbbá egyes önkormányzati döntések szakmai megalapozása érdekében építészeti-műszaki tervtanácsot (a továbbiakban: Tervtanács) működtet.

(3) A Tervtanács szakmai véleményt fogalmaz meg az érintett településképi véleményezési eljárásokban az Önkormányzat számára.

**2. §**

(1) A rendelet hatálya Kisbér közigazgatási területét érintő, a jelen rendelet alapján előzetes tervtanácsi véleményezési kötelezettség alá eső építészeti tervekre, valamint azok készítőire, tervezőire terjed ki.

(2) Jelen rendelet határozza meg továbbá a Tervtanács működésének és eljárási rendjének egyes szabályait is.

(3) Az e rendeletben nem szabályozott kérdésekben az építészeti és településrendezési tervtanácsokról szóló 283/2024. (IX. 30.) Korm. rendelet rendelkezéseit kell alkalmazni.

**2. A Tervtanács feladata**

**3. §**

(1) A települési főépítész feladatkörében - szakmai álláspontjának kialakításhoz - a Tervtanács közreműködését bármikor igénybe veheti:

*a)* a meglévő településszerkezet és településkép, a környezetkultúra értékeinek védelme,

*b)* a településkép harmonikus és nívós alakításának elősegítése,

*c)* a településrendezési és fejlesztési döntések szakmai megalapozása és hatékony érvényre juttatása, valamint

*d)* a fentiekkel ellentétes hatások mérséklése, kiküszöbölése érdekében.

(2) A Tervtanács véleményezi:

*a)* az Önkormányzat külön rendeletében meghatározott településképi véleményezési eljárásra kijelölt építmények építészeti-műszaki terveit,

*b)* minden olyan egyéb építészeti-műszaki tervet, amelynek minősítésére az Önkormányzat továbbá a főépítész felkéri.

**3. A tervtanács szervezete és működése**

**4. §**

(1) A Tervtanács elnökből, állandó tagokból álló testület, akik a tervtanácsi tárgyaláson szavazati joggal rendelkeznek. A Tervtanács elnöke az Önkormányzat főépítésze.

(2) A Tervtanács elnökének akadályoztatása esetén a Tervtanács ülését az elnök által megbízott állandó tag vezeti. Az elnök vagy az általa kijelölt helyettesítő tag feladata a meghozott állásfoglalás kiadmányozása.

(3) A Tervtanács tagjait a Tervtanács elnöke által javasolt, és a szakmai kamara által delegált szakmailag elismert és nagy tapasztalattal rendelkező szakemberek közül határozatlan időre a polgármester bízza meg.

(4) Az állandó tervtanácsi tagság megszűnik, ha

*a)* a tagságról az állandó tag lemond,

*b)* a Tervtanács elnökének javaslatára a polgármester a megbízást visszavonja.

(5) A Tervtanács legalább 3 taggal ülésezik, mely létszám a Tervtanács határozatképességének a feltétele.

(6) A Tervtanács szükség szerinti gyakorisággal ülésezik.

(7) A Tervtanács az ülést online felületen keresztül is megtartható melyről jegyzőkönyv készül.

(8) A tervtanács munkájának szervezésével és működésével kapcsolatos adminisztratív feladatokat a Kisbéri Közös Önkormányzati Hivatal Jegyzője által kijelölt köztisztviselő, mint a tervtanács titkára látja el.

(9) A tervtanács ülései nem nyilvánosak.

(10) A tervtanács ülésére meg kell hívni és azon tanácskozási joggal részt vehet:

*a)* az építtető,

*b)* az építészeti-műszaki tervdokumentáció tervezője,

*c)* a polgármester,

*d)* az építésügyi hatóság képviselője.

**4. Finanszírozás**

**5. §**

(1) A tervtanácsi eljárás díj- és illetékmentes.

(2) A Tervtanács működésével kapcsolatos költségeket az Önkormányzat viseli. Ennek fedezetét Kisbér Város Önkormányzata mindenkori éves költségvetési rendeletében biztosítja.

(3) Jogszabály eltérő rendelkezésének hiányában tiszteletdíj illeti meg az elnök kivételével a Tervtanács tagját mindazon napirendi pontok tekintetében, melyek tárgyalásán rész vett akár online felületen.

(4) A tiszteletdíj mértéke, tervtanácsi ülésenként a (3) bekezdés szerinti személyek esetében, tárgyalt napirendi pontonként bruttó 20.000,- Ft.

(5) A tiszteletdíj kifizetésére félévente, a félévet követő harminc napon belül kerül sor a Tervtanács ülésen készült jegyzőkönyv valamint jelenléti ív alapján.

(6) A Tervtanács tagjaival a polgármester a feladat ellátására megbízási szerződést köt.

**5. Záró rendelkezések**

**6. §**

E rendeletet a hatályba lépését követően indult eljárásokban kell alkalmazni.

**7. §**

Ez a rendelet a kihirdetését követő harmadik napon lép hatályba.